  Виталий Пронин  ГТО Владимире сюрес Кылем арня пумын Глазов городын ортчиз школаын дышетскись пиналъёс пӧлын «Готов к труду и обороне» 2-тӥез гужем фестиваль. Ужрадэ вань ёросъёсысь 200 пала нылпиос пыриськизы. ГТО-лэсь куронзэ быдэстонъя ӵошатсконын пиналъёс эскеризы суй кужымзэс, ыбылӥськизы, кузьдалае тэтчазы но уязы. Огъя зачётын вормисе потӥзы Ижысь, Глазовысь но Кизнер ёросысь командаос. Ас ёзо эшъёссы пӧлын устоосыз луизы Ижысь пиналъёс: Алёна Нигматуллина но Егор Мусихин, Малика Сагаипова но Иван Васильев. Озьы ик кужмоосыз пӧлы шедизы на Кизнер, Вотка, Балезино но Можга ёросъёсысь егит спортсменъёс. Пусйыны кулэ, та фестивальын вормисе потэмъёс Удмуртилэсь данзэ утёзы Россиысь ӵошатсконын. ГТО-я фестиваль ортчоз туэ август толэзе Владимир городын.Судомодельной спорт  Алнашъёс паймытӥзы Ижысь А. Демидов нимо спорткомплексын судомодельной спортъя ӵошатскон ортчиз. Вожвылъяськонэ 38 пиналъёс пыриськизы.Ижевск, Можга но Глазов городъёсысь пиналъёсын оградын, ас кужымзэс эскеризы Алнаш ёросысь нылпиос. Пыриськем гинэ ӧвӧл, ваньзы доразы вормонъёсын бертӥзы: Денис Ермаков, Максим Иванов, Шакир Новиков, Павел Башкиров, Владислав Кондратьев но Дмитрий Николаев. Огъя зачётын но Алнашысь нылпи творчествоя юртысь команда 1-тӥ инты басьтӥз. 2-тӥ но 3-тӥ интые потӥзы Глазов но Можга городъёсысь пинал техникъёслэн станциосазы ветлӥсьёс.Великен ворттылон Ӧз усьы но вормиз Чехиысь Нове-Место городын йылпумъяськиз «Тур Словения» ӵошатсконлэн 4-тӥ люкетэз. Вормиз Удмуртиысь спортсмен.Ӵошатсконлэн берпуметӥ нуналаз спортсменъёслы ортчоно вал 179,1 иськем сюресэз. Великен ворттылӥсьёс Нове-Местоетӥ 3 круг ортчизы. Россиысь спортсменъёслэн «Катюша» клубзы оскиськиз вал Алексей Цатевичлы, но со берло 6 иськемын мукетъёсыныз ӵош усиз. Соку азьветлӥсе кылиз шаерысьтымы Александр Порсев. Быдэс сюресэз 4 час 27 минут 46 секунд куспын ортчыса, со вань спортсменъёсты азьпалтыны быгатӥз. 2-тӥ но 3-тӥ интые потӥзы Германиысь но Италиысь великен ворттылӥсьёс. Шумпотоно, талэсь азьвыл стартъёсын но А. Порсев 6 пол 10 кужмо спортсменъёс пӧлы шедьылӥз.Дасяз Валентина Емельянова   